তৃণমূলনেতা আরাবুল ইসলামের ‘তাজা নেতা’ হয়ে ওঠার পিছনে তাঁর ভূমিকা অনস্বীকার্য। তিনি শেখ সামসুল ওরফে কালু শেখ। ভাঙড়ের আন্দোলনে তিনিই এখন অন্যতম ‘মুখ’। 
বিদ্যুতের সাবস্টেশন তৈরি নিয়ে গত কয়েকদিন ধরে উত্তপ্ত ভাঙড়। মঙ্গলবার দক্ষিণ ২৪ পরগনার ওই এলাকা রীতিমতো অগ্নিগর্ভ ওঠে। স্থানীয় বাসিন্দাদের একাংশের মতে, কালু শেখকে আটক এবং পরে তাঁর মুক্তি পরিস্থিতিকে আরও ঘোরাল করেছে। স্থানীয় সূত্রের খবর, সোমবার সন্ধ্যায় কালু ঘনিষ্ঠদের নিয়ে নতুনহাট বাজারে বসেছিলেন। সেসময় কয়েকটি গাড়ি এসে থামে। কয়েকজন পুলিশকর্মী জানান, উচ্চপদস্থ কর্তারা তাঁর সঙ্গে কথা বলতে চান। আপত্তি জানানোর সময় পাননি কালু। অন্ধকারের মধ্যেই পুলিশের গাড়ি তাঁকে নিয়ে এলাকা ছাড়ে। কালুকে পুলিশ থানায় নিয়ে গিয়েছে সেই খবর গ্রামবাসীদের কাছে পৌঁছে দেন তাঁর অনুগামীরাই।
কালুর আটকের খবর ছড়িয়ে পড়তেই অবরোধ শুরু করেন কয়েক হাজার গ্রামবাসী। রাতেই পরিস্থিতি উত্তপ্ত হয়ে ওঠে। গ্রামবাসীরা জানিয়েছেন, অবস্থা বেগতিক দেখে কালুকে রাতেই পুলিশ ছেড়ে দেয়। কালুর মুক্তি আন্দোলনকারীদের সাহস আরও বাড়িয়ে দিয়েছে বলে মনে করছেন গ্রামবাসীদের একাংশ। তার বহিঃপ্রকাশ দেখা গেল এদিন সকাল থেকে।
অবরোধ কর্মসূচিতে এদিন পুরোমাত্রায় সক্রিয় ছিলেন কালু। বাঁশের মাচায় বসে ক্রমাগত সহযোগীদের ফোনে নির্দেশ দিয়েছেন তিনি। আবার কালু কখনও নিজেই পথে নেমেছেন। পরনে পাজামা, পাঞ্জাবি, সোনালি ফ্রেমের চশমা, ফিতে ছাড়া ক্যাম্বিসের জুতো পরা বছর পঞ্চান্নর কালু এদিন মাচায় বসে বললেন, ‘‘সোমবার সিআইডি আমায় ধরে নিয়ে নিউটাউন থানায় রেখেছিল। পরিস্থিতি খারাপ হচ্ছে বুঝে ছেড়ে দেয়।’’ কালুর এক ঘনিষ্ঠের কথায়, ‘‘কালুভাই না থাকলে সিপিএমের শক্ত ঘাঁটিতে মাথা তুলে দাঁড়াতে পারতেন না আরাবুল।’’
স্থানীয় সূত্রের খবর, প্রোমোটারি ছাড়াও কালুর একাধিক ব্যবসা রয়েছে। সিপিএমের শক্ত ঘাঁটিতে জোড়া ফুল ফোটাতে তাঁর ভূমিকার কথা এক বাক্যে স্বীকার করেন শাসকদলের স্থানীয় কর্মীরাও। পরবর্তী সময় আরাবুলের সঙ্গে কালুর দূরত্ব তৈরি হয়। আরাবুলের একদা ‘মেন্টর’ এখন তাঁরই প্রতিপক্ষ।